Kell 21.00 korjasime oma sodi kokku ja navigeerisime Indreku vaikival juhtimisel läbi kaljupragude avaramasse vette. Suhteliselt teravas vastutuules seilates läbisime ligi 9 km ja jõudsime õhtuks (22.45) Lemlandist (Ahvenamaa üks põhisaari) 200 m kaugusele väiksele Långskäri saarele (N60º00'17,8" E020º13'37,9"). Jälgisime ja kuulasime kuidas generaator tööle pandi suurel saarel ja selle tsivilisatsiooni pobina saatel uinusime kumbki oma telgis. Olen  mõelnud tagantjärele, et kuidas oleks kulgenud meie suhtedraama   siis, kui oleksime olnud sunnitud ühes telgis magama? Võib-olla oleks see aidanud asju lahti rääkida, aga võib-olla oleks hoopis krussi ajanud närvid? Igatahes saime kumbki oma telgis egole rohkem ruumi ja minul oli võimalik oma varajasi hommikuid alustada ilma Intsu rahulikku und häirimata. Enne unne suikumist vahetasin oma GPSis ja  logiraamatus kogu koordinaatsüsteemi ringi selliselt, et asukoha formaadiks said kraadid, minutid ja sekundid. Soovitus nr 25: enne reisi veendu, et kõik sinu valitud koordinaadid sinu aparaatides ja kaartidel on ikka samas formaadis.